CELEX: 32017R0881
Language: mt
Date: 2017-05-23 00:00:00
Title: Regolament ta' Implimentazzjoni tal-Kummissjoni (UE) 2017/881 tat-23 ta' Mejju 2017 li jimplimenta r-Regolament (KE) Nru 763/2008 tal-Parlament Ewropew u tal-Kunsill dwar iċ-ċensimenti tal-popolazzjoni u tad-djar, fir-rigward tal-modalitajiet u l-istruttura tar-rapporti ta' kwalità u l-format tekniku għat-trażmissjoni tad-dejta, u li jemenda r-Regolament (UE) Nru 1151/2010 (Test b'rilevanza għaż-ŻEE. )

24.5.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 135/6
            
         REGOLAMENT TA' IMPLIMENTAZZJONI TAL-KUMMISSJONI (UE) 2017/881
   tat-23 ta' Mejju 2017
   li jimplimenta r-Regolament (KE) Nru 763/2008 tal-Parlament Ewropew u tal-Kunsill dwar iċ-ċensimenti tal-popolazzjoni u tad-djar, fir-rigward tal-modalitajiet u l-istruttura tar-rapporti ta' kwalità u l-format tekniku għat-trażmissjoni tad-dejta, u li jemenda r-Regolament (UE) Nru 1151/2010
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 763/2008 tal-Parlament Ewropew u tal-Kunsill tad-9 ta' Lulju 2008 dwar iċ-ċensimenti tal-popolazzjoni u tad-djar (1), u b'mod partikolari l-Artikolu 5(5) u 6(3) tiegħu,
   Billi:
   
               (1)
            
            
               Ir-Regolament (KE) Nru 763/2008 jistabbilixxi regoli komuni għall-provvista deċennali tad-dejta komprensiva dwar il-popolazzjoni u d-djar.
            
         
               (2)
            
            
               Skont ir-Regolament tal-Kummissjoni (UE) 2017/712 (2), iċ-ċensiment li jmiss tal-popolazzjoni u tad-djar għandu jirrigwarda s-sena ta' referenza 2021.
            
         
               (3)
            
            
               Ir-Regolament tal-Kummissjoni (UE) Nru 1151/2010 (3) stabbilixxa l-modalitajiet u l-istruttura tar-rapporti tal-kwalità u l-format tekniku għat-trażmissjoni tad-dejta dwar iċ-ċensimenti tal-popolazzjoni u tad-djar għas-sena ta' referenza 2011.
            
         
               (4)
            
            
               Għall-finijiet taċ-ċensiment li jmiss tal-popolazzjoni u tad-djar tal-2021, u sabiex tiġi vvalutata l-kwalità tad-dejta trażmessa lill-Kummissjoni (il-Eurostat), huwa meħtieġ li jiġu stabbiliti modalitajiet ġodda u struttura ġdida għar-rapporti tal-kwalità u l-format tekniku għat-trażmissjoni tad-dejta.
            
         
               (5)
            
            
               Skont l-Artikolu 5(5) tar-Regolament (KE) Nru 763/2008, l-Istati Membri għandhom jittrażmettu d-dejta u l-metadejta vvalidati b'mod elettroniku, b'format tekniku xieraq li għandha tadotta l-Kummissjoni. L-inizjattiva tal-Iskambju tad-Dejta u l-Metadejta Statistiċi (SDMX) dwar l-istandards statistiċi u tekniċi għall-iskambju u l-kondiviżjoni tad-dejta u l-metadejta, li fuqha hija bbażata l-pjattaforma taċ-ċensiment (“Census Hub”), tnediet mill-Bank għall-Ħlasijiet Internazzjonali, il-Bank Ċentrali Ewropew, il-Kummissjoni (Eurostat), il-Fond Monetarju Internazzjonali, l-Organizzazzjoni għall-Kooperazzjoni u l-Iżvilupp Ekonomiċi (OECD), in-Nazzjonijiet Uniti u l-Bank Dinji. Għall-iskambju tal-istatistiki uffiċjali, l-inizjattiva SDMX u l-pjattaforma taċ-ċensiment (“Census Hub”) jipprovdu standards statistiċi, tekniċi u tat-trażmissjoni. Għaldaqstant għandu jiddaħħal format tekniku b'konformità ma' dawk l-istandards.
            
         
               (6)
            
            
               Ir-Regolament (UE) Nru 1151/2010 jeżiġi li l-Istati Membri jaħżnu d-dejta taċ-ċensiment tal-popolazzjoni u tad-djar għas-sena ta' referenza 2011 sal-1 ta' Jannar 2025. Sabiex l-utenti jkunu jistgħu jagħmlu paraguni bejn iż-żewġ ċensimenti, id-dejta taċ-ċensiment tal-2011 għandha tkun disponibbli sal-1 ta' Jannar 2035 b'mod parallel mad-dejta tal-2021.
            
         
               (7)
            
            
               Għaldaqstant ir-Regolament (UE) Nru 1151/2010 għandu jiġi emendat skont dan.
            
         
               (8)
            
            
               Il-miżuri previsti f'dan ir-Regolament huma konformi mal-opinjoni tal-Kumitat tas-Sistema Ewropea tal-Istatistika,
            
         ADOTTAT DAN IR-REGOLAMENT:
   Artikolu 1
   Is-suġġett
   Dan ir-Regolament jistipula l-modalitajiet u l-istruttura tar-rapporti tal-Istati Membri dwar il-kwalità tad-dejta li huma jittrażmettu lill-Kummissjoni (il-Eurostat) miċ-ċensimenti tal-popolazzjoni u tad-djar tagħhom għas-sena ta' referenza 2021, u l-format tekniku għat-trażmissjoni tad-dejta.
   Artikolu 2
   Id-definizzjonijiet
   Id-definizzjonijiet u l-ispeċifikazzjonijiet tekniċi stabbiliti fir-Regolament (KE) Nru 763/2008, fir-Regolament ta' Implimentazzjoni (UE) 2017/543 (4) u fir-Regolament tal-Kummissjoni (UE) 2017/712 għandhom japplikaw għall-fini ta' dan ir-Regolament.
   Għandhom japplikaw ukoll dawn id-definizzjonijiet:
   
               1.
            
            
               “unità statistika” tfisser l-unità ta' osservazzjoni bażika, jiġifieri persuna fiżika, unità domestika, familja, post tal-għajxien, jew akkomodazzjoni konvenzjonali;
            
         
               2.
            
            
               “enumerazzjoni individwali” tfisser il-ġbir tal-informazzjoni fuq kull unità statistika sabiex il-karatteristiċi tagħha jkunu jistgħu jiġu rreġistrati separatament kif ukoll ikunu soġġetti għal klassifikazzjoni inkroċjata ma' karatteristiċi oħra;
            
         
               3.
            
            
               “simultanjetà” tfisser li l-informazzjoni miksuba f'ċensiment jirreferi għall-istess waqt (data ta' referenza);
            
         
               4.
            
            
               “universalità fi ħdan territorju definit” tfisser li d-dejta tkun provduta għall-unitajiet statistiċi kollha fi ħdan territorju definit b'mod preċiż. Meta l-unitajiet statistiċi jkunu persuni, “universalità fi ħdan territorju definit” tfisser li d-dejta tkun provduta abbażi ta' informazzjoni għall-persuni kollha li għandhom r-residenza abitwali tagħhom fit-territorju definit (popolazzjoni totali);
            
         
               5.
            
            
               “disponibbiltà tad-dejta għal żona żgħira” tfisser id-disponibbiltà tad-dejta għal żoni ġeografiċi żgħar u għal gruppi żgħar ta' unitajiet statistiċi;
            
         
               6.
            
            
               “perjodiċità definita” tfisser it-twettiq regolari ta' ċensimenti fil-bidu ta' kull deċennju, inkluża l-kontinwità tar-reġistri;
            
         
               7.
            
            
               “sors tad-dejta” tfisser is-sett ta' rekords tad-dejta għall-unitajiet statistiċi u/jew avvenimenti relatati mal-unitajiet statistiċi li jifforma bażi għall-produzzjoni tad-dejta taċ-ċensiment dwar suġġett speċifiku jew iktar għal popolazzjoni fil-mira speċifikata;
            
         
               8.
            
            
               “popolazzjoni fil-mira” tfisser is-sett ta' unitajiet statistiċi f'żona ġeografika definita fid-data ta' referenza li jikkwalifikaw għar-rappurtar ta' suġġett speċifiku jew iktar. Tinkludi għal darba biss kull unità statistika valida;
            
         
               9.
            
            
               “stima tal-popolazzjoni fil-mira” tfisser l-aqwa approssimazzjoni disponibbli tal-popolazzjoni fil-mira. Tikkonsisti mill-popolazzjoni fiċ-ċensiment biż-żieda tas-sottokopertura u bis-soprakopertura mnaqqsa;
            
         
               10.
            
            
               “popolazzjoni fiċ-ċensiment” tfisser is-sett ta' unitajiet statistiċi li jkun rappreżentat fattwalment mir-riżultati taċ-ċensiment dwar wieħed mis-suġġetti speċifikati jew iktar għal popolazzjoni fil-mira speċifikata. Ir-rekords tad-dejta għall-popolazzjoni fiċ-ċensiment huma dwak fis-sors tad-dejta għall-popolazzjoni fil-mira speċifikata, inklużi r-rekords imputati kollha u esklużi r-rekords imħassra kollha. Jekk sors tad-dejta jinkludi, bħala kwistjoni ta' prinċipju metodoloġiku, rekords tad-dejta għal kampjun biss tal-unitajiet statistiċi fl-istima tal-popolazzjoni fil-mira, il-popolazzjoni taċ-ċensiment tinkludi s-sett komplementari ta' unitajiet statistiċi, flimkien mal-unitajiet statistiċi fil-kampjun;
            
         
               11.
            
            
               “sett komplementari ta' unitajiet statistiċi” tfisser is-sett ta' dawk l-unitajiet statistiċi li jappartjenu għal stima ta' popolazzjoni fil-mira, imma li fir-rigward tagħhom, bħala riżultat tal-metodoloġija applikata tal-kampjunar, is-sors tad-dejta ma fih l-ebda rekord tad-dejta;
            
         
               12.
            
            
               “valutazzjoni tal-kopertura” tfisser studju tad-differenza bejn popolazzjoni fil-mira speċifikata u l-popolazzjoni tagħha fiċ-ċensiment;
            
         
               13.
            
            
               “stħarriġ ta' wara l-enumerazzjoni” tfisser stħarriġ li sar ftit wara l-enumerazzjoni għall-finijiet ta' valutazzjoni tal-kopertura u tal-kontenut;
            
         
               14.
            
            
               “sottokopertura” tfisser is-sett tal-unitajiet statistiċi kollha li jappartjenu għal popolazzjoni fil-mira speċifikata, imma li mhumiex inklużi fil-popolazzjoni korrispondenti taċ-ċensiment;
            
         
               15.
            
            
               “soprakopertura” tfisser is-sett tal-unitajiet statistiċi kollha li jkunu inklużi f'popolazzjoni f'ċensiment użat biex jirrapporta dwar popolazzjoni fil-mira speċifikata, mingħajr ma jkun jappartjeni għal dik il-popolazzjoni fil-mira;
            
         
               16.
            
            
               “imputazzjoni tar-rekord” tfisser l-assenjazzjoni ta' rekord tad-dejta artifiċjali imma plawżibbli għal eżattament żona ġeografika waħda fl-iktar livell ġeografiku dettaljat li għalih ġiet prodotta dejta għaċ-ċensiment, u l-imputazzjoni ta' dak ir-rekord tad-dejta f'sors tad-dejta;
            
         
               17.
            
            
               “tħassir ta' rekord” tfisser l-att ta' tħassir jew li jiġi injorat/ma jitqiesx rekord tad-dejta li jkun inkluż f'sors tad-dejta użat biex jirrapporta dwar popolazzjoni fil-mira speċifikata, imma ma jirrapporta l-ebda informazzjoni valida dwar xi unità statistika fi ħdan il-popolazzjoni fil-mira;
            
         
               18.
            
            
               “imputazzjoni ta' partita” tfisser l-inseriment ta' valur artifiċjali imma plawżibbli dwar suġġett speċifiku f'rekord tad-dejta li jkun jeżisti diġà f'sors tad-dejta imma ma jkunx fih dan il-valur jew fih valur li huwa kkunsidrat bħala implawżibbli;
            
         
               19.
            
            
               “dejta bbażata fuq il-kwestjonarji” tfisser dejta li tkun inkisbet oriġinalment minn min iwieġeb kwestjonarju fil-kuntest ta' ġbir ta' dejta statistika li tirreferi għal waqt speċifiku;
            
         
               20.
            
            
               “tagħqid ta' rekords” tfisser il-proċess ta' fużjoni ta' informazzjoni minn sorsi tad-dejta differenti permezz tat-tqabbil tar-rekords għall-unitajiet statistiċi individwali u l-fużjoni ta' informazzjoni li tirreferi għall-istess unità statistika;
            
         
               21.
            
            
               “identifikatur uniku” tfisser element varjabbli jew sett ta' elementi varjabbli fir-rekords tad-dejta f'sors tad-dejta jew kwalunkwe lista ta' unitajiet statistiċi li tintuża
               
                           —
                        
                        
                           biex jiġi vverifikat li s-sors tad-dejta (jew lista ta' unitajiet statistiċi) jinkludi mhux iktar minn rekord tad-dejta wieħed għal kull unità statistika, u/jew
                        
                     
                           —
                        
                        
                           għal tagħqid ta' rekords;
                        
                     
         
               22.
            
            
               “reġistru” tfisser repożitorju tal-informazzjoni dwar l-unitajiet statistiċi li jkun aġġornat direttament tul l-avvenimenti li jaffettwaw l-unitajiet statistiċi;
            
         
               23.
            
            
               “dejta bbażata fuq ir-reġistri” tfisser dejta li tkun ġor-reġistri jew meħuda minnhom;
            
         
               24.
            
            
               “tqabbil ta' reġistri” tfisser tagħqid ta' rekords fejn is-sorsi tad-dejta mqabbla kollha jinżammu f'reġistri;
            
         
               25.
            
            
               “estrazzjoni tad-dejta” tfisser il-proċess biex tinkiseb informazzjoni għaċ-ċensiment minn informazzjoni miżmuma f'reġistru u relatata ma' unitajiet statistiċi individwali;
            
         
               26.
            
            
               “kodifikazzjoni” tfisser il-proċess biex l-informazzjoni tinqaleb f'kodiċijiet li jirrappreżentaw il-klassijiet fi ħdan skema ta' klassifikazzjoni;
            
         
               27.
            
            
               “qbid” tfisser il-proċess li bih id-dejta miġbura tiġi importata f'forma xierqa għal proċessar ulterjuri;
            
         
               28.
            
            
               “editjar tar-rekord” tfisser il-proċess ta' kontroll u modifika tar-rekords tad-dejta biex isiru plawżibbli filwaqt li jiġu ppreservati partijiet ewlenin tagħhom;
            
         
               29.
            
            
               “ġenerazzjoni ta' unità domestika” tfisser l-identifikazzjoni ta' unità domestika privata skont il-kunċett ta' min ikun resident fl-unità domestika kif definit fl-Anness tar-Regolament ta' Implimentazzjoni (UE) 2017/543 taħt is-suġġett “Stat ta' unità domestika”;
            
         
               30.
            
            
               “ġenerazzjoni ta' familja” tfisser l-identifikazzjoni ta' familja bbażata fuq informazzjoni dwar jekk il-persuni jgħixux fl-istess unità domestika, imma mingħajr informazzjoni jew informazzjoni mhux kompluta dwar ir-relazzjonijiet familjari bejniethom. It-terminu “familja” huwa speċifikat bħala n-“nukleu ta' familja” fl-Anness tar-Regolament ta' Implimentazzjoni (UE) 2017/543 taħt is-suġġett “Stat ta' familja”;
            
         
               31.
            
            
               “unità bla informazzjoni” tfisser in-nuqqas ta' ġbir tad-dejta mingħand unità statistika li qiegħda fil-popolazzjoni taċ-ċensiment;
            
         
               32.
            
            
               “kontroll ta' żvelar statistiku” tfisser il-metodi u l-proċessi applikati sabiex jiġi minimizzat ir-riskju li tinkixef informazzjoni dwar unitajiet statistiċi individwali meta tiġi rilaxxata informazzjoni statistika;
            
         
               33.
            
            
               “stima” tfisser il-kalkolu ta' stimi statistiċi li jużaw formula matematika u/jew algoritmu applikat għad-dejta disponibbli;
            
         
               34.
            
            
               “definizzjoni tal-istruttura tad-dejta” tfisser sett ta' metadejta strutturali assoċjat ma' sett ta' dejta, li jinkludi informazzjoni dwar kif is-suġġetti jkunu assoċjati mal-miżuri, id-dimensjonijiet, u l-attributi ta' iperkubu, flimkien ma' kategorizzazzjonijiet u informazzjoni dwar ir-rappreżentanza tad-dejta u tal-metadejta deskrittiva relatata.
            
         Artikolu 3
   Il-metadejta u r-rappurtar tal-kwalità
   Sal-31 ta' Marzu 2024 l-Istati Membri għandhom jirrappurtaw lill-Kummissjoni (il-Eurostat) l-informazzjoni ġenerali u d-dejta relatata mal-kwalità u l-metadejta speċifikata fl-Anness ta' dan ir-Regolament b'referenza għaċ-ċensimenti tal-popolazzjoni u tad-djar għas-sena ta' referenza 2021 u għad-dejta u l-metadejta trażmessi lill-Kummissjoni (il-Eurostat) skont ir-Regolament (UE) 2017/712.
   Artikolu 4
   Is-sorsi tad-dejta
   Kull Stat Membru għandu jirrapporta dwar kull sors tad-dejta użat għall-ġbir tal-informazzjoni meħtieġa sabiex jiġu ssodisfati r-rekwiżiti tar-Regolament (KE) Nru 763/2008, b'mod partikolari sabiex:
   
               (a)
            
            
               jiġu ssodisfati l-karatteristiċi essenzjali elenkati fil-punt (i) tal-Artikolu 2 tar-Regolament (KE) Nru 763/2008;
            
         
               (b)
            
            
               tiġi rappreżentata l-popolazzjoni fil-mira;
            
         
               (c)
            
            
               issir konformità mal-ispeċifikazzjonijiet tekniċi rilevanti stabbiliti fir-Regolament ta' Implimentazzjoni (UE) 2017/543; u
            
         
               (d)
            
            
               isir kontribut għall-forniment ta' dejta għall-programm tad-dejta statistika stabbilit fir-Regolament (UE) 2017/712.
            
         Artikolu 5
   Aċċess għall-informazzjoni rilevanti
   1.   Meta titlobhom, l-Istati Membri għandhom jipprovdu lill-Kummissjoni (il-Eurostat) aċċess għal kull informazzjoni rilevanti għall-valutazzjoni tal-kwalità tad-dejta u tal-metadejta trażmessi skont ir-Regolament (UE) 2017/712.
   2.   B'konformità mal-paragrafu 1, l-Istati Membri ma għandhomx ikunu obbligati li jipprovdu lill-Kummissjoni (Eurostat) mikrodejta u dejta kunfidenzjali.
   Artikolu 6
   Il-format tekniku għat-trażmissjoni tad-dejta
   Il-format tekniku li għandu jintuża għat-trażmissjoni tad-dejta u l-metadejta għas-sena ta' referenza 2021 għandu jkun il-format tal-Iskambju ta' Dejta u Metadejta Statistiċi (SDMX) kif implimentat mill-pjattaforma taċ-ċensiment (“Census Hub”). L-Istati Membri għandhom jittrażmettu d-dejta meħtieġa b'konformità mad-definizzjonijiet tal-istruttura tad-dejta u l-ispeċifikazzjonijiet tekniċi relatati pprovduti mill-Kummissjoni (Eurostat). L-Istati Membri għandhom jaħżnu d-dejta u l-metadejta meħtieġa sal-1 ta' Jannar 2035, għal kull trażmissjoni futura mitluba mill-Kummissjoni (il-Eurostat).
   Artikolu 7
   Emenda fir-Regolament(UE) Nru 1151/2010
   Fl-Artikolu 6 tar-Regolament (UE) Nru 1151/2010, it-tielet sentenza tinbidel b'dan li ġej:
   
      “L-Istati Membri għandhom jaħżnu d-dejta u l-metadejta għas-sena ta' referenza 2011 sal-1 ta' Jannar 2035. L-Istati Membri ma għandhomx ikunu obbligati li jagħmlu bidliet jew reviżjonijiet f'din id-dejta wara l-1 ta' Jannar 2025. L-Istati Membri li jagħżlu jagħmlu dan għandhom jinfurmaw lill-Kummissjoni (il-Eurostat) dwar il-bidliet jew ir-reviżjonijiet qabel ma jiġu implimentati.”
   
   Artikolu 8
   Id-dħul fis-seħħ
   Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-23 ta' Mejju 2017.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 218, 13.8.2008, p. 14.
   
      (2)  Ir-Regolament tal-Kummissjoni (UE) 2017/712 tal-20 ta' April 2017 li jistabbilixxi s-sena ta' referenza u l-programm tad-data statistika u tal-metadata għaċ-ċensimenti tal-popolazzjoni u tad-djar previst bir-Regolament (KE) Nru 763/2008 tal-Parlament Ewropew u tal-Kunsill (ĠU L 105, 21.4.2017, p. 1).
   
      (3)  Ir-Regolament tal-Kummissjoni (UE) Nru 1151/2010 tat-8 ta' Diċembru 2010 li jimplimenta r-Regolament (KE) Nru 763/2008 tal-Parlament Ewropew u tal-Kunsill dwar iċ-ċensimenti tal-popolazzjoni u tad-djar, fir-rigward tal-modalitajiet u l-istruttura tar-rapporti ta' kwalità u l-format tekniku għat-trażmissjoni tad-dejta (ĠU L 324, 9.12.2010, p. 1).
   
      (4)  Ir-Regolament ta' Implimentazzjoni tal-Kummissjoni (UE) 2017/543 tat-22 ta' Marzu 2017 li jistabbilixxi r-regoli għall-applikazzjoni tar-Regolament (KE) Nru 763/2008 tal-Parlament Ewropew u tal-Kunsill dwar iċ-ċensimenti tal-popolazzjoni u tad-djar fir-rigward tal-ispeċifikazzjonijiet tekniċi tas-suġġetti u tal-kategorizzazzjonijiet tagħhom (ĠU L 78, 23.3.2017, p. 13).
   
      ANNESS
      
         Il-kontenut u l-istruttura tar-rapporti tal-kwalità għat-trażmissjoni tad-dejta
      
      L-informazzjoni testwali u kwantitattiva tal-metadejta fir-rigward taċ-ċensimenti tal-popolazzjoni u tad-djar li saru fl-Istati Membri għas-sena ta' referenza 2021 tinkludi t-taqsimiet li ġejjin:
      1.   ĦARSA ĠENERALI
      
      1.1.   Il-kuntest ġuridiku
      1.2.   Il-korpi responsabbli
      2.   IS-SORSI TAD-DEJTA
      
      2.1.   Klassifika tas-sorsi tad-dejta skont l-Artikolu 4(1) tar-Regolament (KE) Nru 763/2008
      2.2.   Lista tas-sorsi tad-dejta użati għaċ-ċensiment tal-2021
      2.3.   Matriċi “Sorsi tad-dejta Suġġetti x”
      2.4.   L-adegwatezza tas-sorsi tad-dejta sa liema punt dawn jissodisfaw il-fatturi essenzjali (l-Artikolu 4(4) tar-Regolament (KE) Nru 763/2008).
      2.4.1.   In-numerazzjoni individwali;
      
      2.4.2.   Is-simultanjetà;
      
      2.4.3.   L-universalità fi ħdan territorju definit;
      
      2.4.4.   Id-disponibbiltà tad-dejta dwar żoni żgħar;
      
      2.4.5.   Perjodiċità definita.
      
      3.   IĊ-ĊIKLU TAL-ĦAJJA TAĊ-ĊENSIMENT
      
      3.1.   Id-data ta' referenza
      
      L-Istati Membri għandhom jipprovdu d-data ta' referenza lill-Kummissjoni (il-Eurostat) skont l-Artikolu 3 tar-Regolament tal-Kummissjoni (UE) 2017/712.
      3.2.   It-tħejjija u l-eżekuzzjoni tal-ġbir tad-dejta
      
      3.2.1.   Id-dejta bbażata fuq il-kwestjonarji
      
      
                  —
               
               
                  it-tfassil u l-ittestjar tal-kwestjonarji (inklużi l-kopji tal-kwestjonarji finali kollha);
               
            
                  —
               
               
                  it-tħejjija ta' kull lista tal-indirizzi, it-tħejjija tal-ħidma fuq il-post, il-kartografija, il-pubbliċità;
               
            
                  —
               
               
                  il-ġbir tad-dejta (inkluż il-ħidma fuq il-post);
               
            
                  —
               
               
                  l-obbligu legali biex tinġabar l-informazzjoni, l-inċentivi biex tiġi pprovduta informazzjoni li tkun veritiera jew ir-raġunijiet possibbli biex tingħata informazzjoni falza.
               
            3.2.2.   Id-dejta bbażata fuq ir-reġistri
      
      
                  —
               
               
                  il-ħolqien ta' reġistri ġodda mill-2011 'il quddiem (meta jkun applikabbli);
               
            
                  —
               
               
                  it-tfassil mill-ġdid tar-reġistri eżistenti mill-2011 'il quddiem (inkluż il-bidliet fil-kontenuti tar-reġistri, l-adattament tal-popolazzjoni taċ-ċensiment, l-adattament tad-definizzjonijiet u/jew l-ispeċifikazzjonijiet tekniċi) (meta jkun applikabbli);
               
            
                  —
               
               
                  iż-żamma tar-reġistri (għal kull reġistru użat għaċ-ċensiment tal-2021), inkluż
                  
                              —
                           
                           
                              il-kontenut tar-reġistru (l-unitajiet statistiċi u informazzjoni dwarhom, kull editjar tar-rekords u/jew imputazzjoni ta' partita u ta' rekord fir-reġistru),
                           
                        
                              —
                           
                           
                              ir-responsabbiltajiet amministrattivi,
                           
                        
                              —
                           
                           
                              l-obbligu legali biex tiġi rreġistrata l-informazzjoni, l-inċentivi biex tiġi pprovduta informazzjoni li tkun veritiera u r-raġunijiet possibbli biex tingħata informazzjoni falza,
                           
                        
                              —
                           
                           
                              id-dewmien fir-rappurtar, b'mod partikolari d-dewmien legali/uffiċjali, id-dewmien għar-reġistrazzjoni tad-dejta, ir-rappurtar tardiv,
                           
                        
                              —
                           
                           
                              il-valutazzjoni ta' u r-regolazzjoni għall-każijiet ta' nuqqas ta' reġistrazzjoni, nuqqas ta' direġistrazzjoni u ta' reġistrazzjoni multipla,
                           
                        
                              —
                           
                           
                              kull reviżjoni ewlenija tar-reġistri jew aġġornament ta' rekords li jaffettwaw id-dejta taċ-ċensiment tal-2021, il-perjodiċità tar-reviżjonijiet tar-reġistri,
                           
                        
                              —
                           
                           
                              l-użu, inkluż l-“użu statistiku tar-reġistru mhux għall-finijiet taċ-ċensiment” u l-“użu tar-reġistru mhux għal finijiet statistiċi (eż. għal finijiet amministrattivi)”;
                           
                        
            
                  —
               
               
                  it-tqabbil u t-tagħqid tar-reġistri (inkluż l-identifikatur(i) użat(i) għat-tagħqid tar-rekords);
               
            
                  —
               
               
                  l-estrazzjoni tad-dejta.
               
            3.2.3.   Id-dejta miġbura b'kampjun
      
      Għas-suġġetti li l-informazzjoni dwarhom inġabret b'kampjun, il-metadejta għandu jkun fiha wkoll deskrizzjonijiet:
      
                  —
               
               
                  tat-tfassil tat-teħid tal-kampjuni,
               
            
                  —
               
               
                  tal-metodoloġiji użati għal xi stimi, mudelli jew imputazzjonijiet,
               
            
                  —
               
               
                  tad-distorsjonijiet possibbli fl-istima minħabba l-metodoloġiji applikati,
               
            
                  —
               
               
                  tal-formuli u l-algoritmi użati biex jiġi kkalkulat l-iżball standard.
               
            3.2.4.   Id-dejta miġbura b'metodi kkumbinati (id-dejta bbażata fuq aktar minn tip wieħed ta' sors tad-dejta)
      
      Għas-suġġetti li l-informazzjoni dwarhom inġabret b'metodi kkumbinati, il-metadejta għandu jkun fiha wkoll:
      
                  —
               
               
                  deskrizzjoni tal-metodi (it-tipi tas-sorsi tad-dejta użati u kif l-informazzjoni mingħand sorsi differenti ġiet ikkumbinata, kif id-diversi sorsi u metodi użati jikkumplimentaw u jappoġġaw lil xulxin u, jekk applikabbli, liema partijiet tal-popolazzjoni kienu koperti minn liema sors),
               
            
                  —
               
               
                  kull kwistjoni oħra tal-kwalità marbuta mal-proċess tal-użu ta' metodi kkumbinati.
               
            3.3.   L-ipproċessar u l-evalwazzjoni
      
      3.3.1.   L-ipproċessar tad-dejta (inkluż il-qbid, il-kodifikazzjoni, l-identifikazzjoni tal-varjabbli, l-editjar tar-rekords, l-imputazzjoni tar-rekords, it-tħassir tar-rekords, l-istima, it-tagħqid tar-rekords inkluż l-identifikazzjoni tal-varjabbli użat(i) għat-tagħqid tar-rekords, il-ġenerazzjoni tal-unitajiet domestiċi u tal-familji, il-miżuri biex tiġi identifikata u limitata unità bla informazzjoni);
      3.3.2.   L-attivitajiet ta' valutazzjoni tal-kopertura, il-metodoloġija biex jiġi indirizzat in-nuqqas ta' rispons, l-istħarriġ(iet) postenumerazzjoni (meta jkun applikabbli), il-validazzjoni tad-dejta finali: il-metodu tal-valutazzjoni tas-sottokopertura u tas-soprakopertura, inkluż l-informazzjoni dwar il-kwalità tal-istimi tas-sottokopertura u tas-soprakopertura.
      3.4.   It-tixrid (il-kanali tat-tixrid, l-iżgurar tal-kunfidenzjalità statistika inkluż il-kontroll tal-iżvelar statistiku)
      3.5.   Miżuri li jiżguraw il-kosteffettività
      
      4.   VALUTAZZJONI TAL-KWALITÀ TAD-DEJTA
      
      4.1.   Il-komparabbiltà
      
      Għal kull suġġett, l-Istati Membri għandhom jirrappurtaw dwar kull devjazzjoni mill-kunċetti u d-definizzjonijiet meħtieġa jew kull prassi fl-Istat Membru li tista' xxekkel il-komparabbiltà tad-dejta fil-livell tal-UE.
      Għas-suġġett “Stat ta' attività attwali”, l-Istati Membri għandhom jirrappurtaw dwar kull metodu tal-istima li ntuża biex id-dejta tiġi aġġustata bil-għan li tiġi rispettata aktar id-definizzjoni stabbilita fl-Anness tar-Regolament ta' Implimentazzjoni tal-Kummissjoni (UE) 2017/543. L-Istati Membri għandhom jirrappurtaw dwar kemm is-sorsi tad-dejta u kull metodu tl-istima li jintuża jwassal għal devjazzjoni mid-definizzjoni ta' “Stat ta' attività attwali” stabbilita f'dak ir-Regolament.
      4.2.   It-tempestività u l-puntwalità
      
      Fil-livell nazzjonali għandha tingħata din l-informazzjoni li ġejja:
      
                  —
               
               
                  id-data/i kalendarja/i tat-trażmissjoni tad-dejta lill-Kummissjoni (il-Eurostat), imqassma permezz ta' iperkubi;
               
            
                  —
               
               
                  id-data/i tar-reviżjoni(jiet) ewlenin tad-dejta trażmessa, imqassma permezz ta' iperkubi;
               
            
                  —
               
               
                  id-data/i kalendarja/i tat-trażmissjoni tal-metadejta.
               
            Fil-każ ta' reviżjonijiet ewlenin mill-1 ta' April 2024, l-Istati Membri għandhom jirrappurtaw id-data(i) rispettiva/i separatament lill-Kummissjoni (il-Eurostat) fi żmien ġimgħa.
      4.3.   Il-koerenza
      
      L-Istati Membri għandhom jirrappurtaw dwar kull inkonsistenza sinifikanti bejn id-dejta trażmessa fis-settijiet differenti tad-dejta kif definit fir-Regolament tal-Kummissjoni (UE) 2017/712.
      4.4.   Il-kopertura u l-preċiżjoni
      
      Biex tindika l-kopertura, għandhom jiġu pprovduti dawn il-valuri assoluti li ġejjin għall-għadd tal-persuni fil-livell nazzjonali u għandhom jiġu diżaggregati skont is-sess u l-gruppi ġenerali tal-etajiet kif definit fir-Regolament ta' Implimentazzjoni tal-Kummissjoni (UE) 2017/543:
      
                  (a)
               
               
                  il-popolazzjoni taċ-ċensiment;
               
            
                  (b)
               
               
                  in-numru totali ta' imputazzjonijiet tar-rekords;
               
            
                  (c)
               
               
                  in-numru totali ta' tħassir tar-rekords;
               
            
                  (d)
               
               
                  is-sottokopertura (stima);
               
            
                  (e)
               
               
                  is-soprakopertura (stima);
               
            
                  (f)
               
               
                  l-istima tal-popolazzjoni fil-mira.
               
            Għall-valutazzjoni tal-preċiżjoni għandhom jiġu pprovduti dawn il-valuri assoluti li ġejjin għall-għadd tal-persuni fil-livell nazzjonali u għandhom jiġu diżaggregati skont is-sess u l-gruppi ġenerali tal-etajiet kif definit fir-Regolament ta' Implimentazzjoni tal-Kummissjoni (UE) 2017/543:
      
                  (a)
               
               
                  il-popolazzjoni taċ-ċensiment:
               
            
                  (b)
               
               
                  l-għadd ta' rekords tad-dejta osservati fuq is-suġġett, derivati miċ-ċensiment tradizzjonali;
               
            
                  (c)
               
               
                  l-għadd ta' rekords tad-dejta osservati fuq is-suġġett, derivati mir-reġistri amministrattivi;
               
            
                  (d)
               
               
                  l-għadd ta' rekords tad-dejta osservati fuq is-suġġett, derivati minn stħarriġiet kumpjunarji;
               
            
                  (e)
               
               
                  l-għadd ta' rekords tad-dejta osservati dwar is-suġġett, derivati minn sorsi tad-dejta multipli;
               
            
                  (f)
               
               
                  is-sett komplementari ta' unitajiet statistiċi dwar is-suġġett (għall-kampjuni);
               
            
                  (g)
               
               
                  in-numru ta' osservazzjonijiet imputati dwar is-suġġett;
               
            
                  (h)
               
               
                  in-numru ta' rekords b'informazzjoni nieqsa dwar is-suġġett.
               
            Il-valuri assoluti ta' hawn fuq għall-valutazzjoni tal-preċiżjoni għandhom jiġu pprovduti għas-suġġetti taċ-ċensiment li ġejjin:
      
                  (a)
               
               
                  Stat Ċivili De Iure (LMS);
               
            
                  (b)
               
               
                  Stat ta' familja (FST);
               
            
                  (c)
               
               
                  Stat ta' unità domestika (HST);
               
            
                  (d)
               
               
                  Stat ta' attività attwali;
               
            
                  (e)
               
               
                  Professjoni (OCC);
               
            
                  (f)
               
               
                  Industrija (IND);
               
            
                  (g)
               
               
                  Status fl-impjieg (SIE);
               
            
                  (h)
               
               
                  Lok tal-post tax-xogħol (LPW);
               
            
                  (i)
               
               
                  Livell edukattiv milħuq (EDU);
               
            
                  (j)
               
               
                  Pajjiż/Post tat-twelid (POB);
               
            
                  (k)
               
               
                  Pajjiż taċ-ċittadinanza (COC);
               
            
                  (l)
               
               
                  Sena tal-wasla fil-pajjiż mill-2010 'l quddiem (YAT);
               
            
                  (m)
               
               
                  Sena tal-wasla fil-pajjiż mill-1980 'il quddiem (YAE);
               
            
                  (n)
               
               
                  Residenza abitwali sena qabel iċ-ċensiment (ROY);
               
            
                  (o)
               
               
                  Arranġamenti ta' akkomodazzjoni (HAR).
               
            4.5.   Il-kompletezza
      
      L-Istati Membri għandhom jirrappurtaw dwar il-livell ta' kompletezza tad-dejta f'termini tar-rekwiżiti tar-Regolament (KE) Nru 763/2008. Dawn għandhom jagħtu dettalji fuq is-suġġetti taċ-ċensiment u t-tqassim assoċjat li għalihom ma hemmx dejta pprovduta.
      4.6.   Ir-rilevanza
      
      Fil-livell tal-Unjoni għandha tingħata din l-informazzjoni li ġejja:
      
                  (a)
               
               
                  l-azzjonijiet li ttieħdu biex jiġu identifikati u ssodisfati l-ħtiġijiet tal-utenti;
               
            
                  (b)
               
               
                  il-monitoraġġ tal-livell tal-estrazzjonijiet tad-dejta.